Yster Etsebeth nie vuil uil nie!
November 20, 2012 in Uncategorized Die nuwe Bok ‘enforcer’, Eben Etsebeth, is onskuldig bevind aan ooguitkrappery! Baie goeie nuus vir SA se groot fonds van 2012. Etsebeth kan nog baie, baie diep spore nie net in Bokrugby nie, maar in wêreldrugby trap.
Hy sal egter net so bietjie ‘slimmer’ sy aggressie moet beheer. Hy was alreeds vanjaar getug oor ‘n so-so kopstampie na Nathan Sharpe en om nou uitgewys te gewees het vir seker een van die ergste boef-oortredings is nie goed nie.
Etsebeth het die Bakkies Botha en Martin Johnson elemente van die ‘breker wat nie kak vat nie'; maar hy het ook die lynstaan vernuf van ‘n Mark Andrews. Sy werksverrigting in die vastelos sou, ‘slaag met onderskeiding’, lees op sy rapport. Dit kan hom eendag laat aftree as die beste nommer vier slot van alle tye. Hy sal egter sy voete stewig geplant moet hou op die gras, want dit is gewoonlik in jou tweede jaar wat opponente jou behoorlik ken en planne maak.
PS: gepraat van slotte, Victor Matfield is nou die Bulle se nuwe voorspelerafrigter vir die Super15 van 2013. Verwag puik lynstane en baie rolmaal bewegings vanaf die Bul-lynstane volgende seisoen.